เหมราชฯเพิ่มเป้าขาย2พันไร่
ปรับรอบ3ขึ้นราคาขายที่5-10% เล็งลงทุนพม่าประเดิมคอนโด
1 พ.ค. 2555

ปรับรอบ3ขึ้นราคาขายที่5-10% เล็งลงทุนพม่าประเดิมคอนโด
เหมราชฯ กำไรแจ่ม ขยับเป้ายอดขายที่ดินปีนี้รอบ 3 เป็น 2,000 ไร่ ขึ้นราคา 5-10% งบลงทุน 8,000-9,000 ล้าน เล็งลงทุนในพม่าชิมลางคอนโดมิเนียม 
นายเดวิด ริชาร์ด นาร์โดน กรรมการผู้จัดการ บริษัท เหมราชพัฒนาที่ดิน (HEMRAJ) เปิดเผยว่า ขณะนี้บริษัทได้ปรับเป้ายอดขายที่ดินในนิคมอุตสาหกรรมเป็น 2,000 ไร่ในปีนี้ นับเป็นการปรับขึ้นครั้งที่ 3 จากเมื่อต้นปีตั้งเป้าหมายไว้ที่ 1,500 ไร่ และเมื่อเดือน ก.พ.ที่ผ่านมา ปรับเป็น 1,700 ไร่ และในช่วง 6 เดือนที่ผ่านมา ได้มีการปรับราคาขายเพิ่มขึ้น 510% 
สาเหตุที่ดีขึ้นมากเนื่องจากไตรมาสแรกมียอดขายที่ดินในนิคมฯ แล้ว 928 ไร่ มีการขยายตัวถึง 197% เมื่อเทียบกับช่วงเดียวกันของปีก่อน นอกจากนี้กลุ่มผู้ลงทุนในญี่ปุ่นเข้ามาลงทุนในไทยเป็นจำนวนมากโดยเฉพาะทางฝั่งภาคตะวันออก 
สำหรับความคืบหน้าโครงการเก็คโค่วัน โรงผลิตไฟฟ้าขนาดเล็ก บริษัทถือหุ้นในสัดส่วน 35% นั้น คาดว่าจะเริ่มดำเนินการในเดือน พ.ค.นี้ และคาดว่าช่วง 8 ปีแรกนับจากดำเนินการ จะสร้างผลตอบแทนในรูปเงินปันผลให้กับ HEMRAJ รวม 1,400 ล้านบาท 
นายเดวิด ยังได้กล่าวถึงงบลงทุนในปีนี้คาดว่าจะอยู่ที่ 8,000-9,000 ล้านบาท เพื่อใช้ในการลงทุนและพัฒนารองรับการปรับเป้ายอดขายที่ดินในนิคมฯ เป็น 2,000 ไร่ และการลงทุนธุรกิจคลังสินค้า 1 และ 2 
นอกจากนี้ ยังเตรียมการใส่เงินในส่วนของหุ้นทุนตามสัดส่วนที่ถือในโครงการเก็คโค่ วัน จำนวน 35% จำนวน 1,200 ล้านบาท โดยไตรมาสแรกของปีนี้ได้ใส่เงินไปแล้ว 700 ล้านบาท และตามแผนบริษัทจะร่วมลงทุนในสัดส่วน 25% โรงไฟฟ้าขนาดเล็กกับบริษัท กัลฟ์ เจพี นั้น ซึ่งบริษัทได้ศึกษาจะมีการลงทุนเพิ่มเติมอีก 6-7 โครงการ ในช่วง 3 ปีข้างหน้า โดยใช้เงินลงทุน 380 ล้านบาทต่อโครงการ หรือจะต้องใช้เงินเพื่อลงทุนทั้งหมดประมาณ 2,700 ล้านบาท 
นายชวลิต เศรษฐเมธีกุล ประธานคณะกรรมการ HEMRAJ กล่าวเพิ่มเติมถึงแผนการลงทุนในต่างประเทศโดยเฉพาะประเทศพม่าเพื่อรองรับการเปิดเสรีอาเซียน (AEC) ว่า เป็นเรื่องที่หลีกเลี่ยงไม่ได้ เพราะภูมิศาสตร์เศรษฐกิจอาเซียนได้มีการเปลี่ยนแปลงไป พม่าเองมีศักยภาพสูงด้วยทรัพยากรและประชากรที่มีอยู่เป็นจำนวนมาก
อย่างไรก็ตาม การเข้าไปลงทุนในพม่าทาง HEMRAJ คงต้องมีการศึกษาและค่อยเป็นค่อยไป เพราะเห็นว่ายังมีปัญหาในประเทศซับซ้อนมาก กฎหมายทางการค้ายังไม่นิ่ง และที่สำคัญรัฐบาลไทยเองไม่สามารถปกป้องผู้ประกอบการไทยที่ไปลงทุนต่างประเทศได้
“ยังไงเราก็ต้องไป คาดว่าภายใน 1-2 ปีนี้คงเห็น แต่ในเบื้องต้นคงจะใช้เงินลงทุนไม่มากและคืนทุนเร็ว โดยมองเป็นคอนโดมิเนียมเพราะใช้เวลาเพียง 4-5 ปี ในการคืนทุน และเมื่อทุกอย่างนิ่งค่อยลงทุนในธุรกิจหลักที่เราชำนาญคือนิคมอุตสาห กรรม” นายชวลิต กล่าว